APROBACIÓN DA ORDENANZA FISCAL REGULADORA DA TAXA DE MATRIMONIOS CIVÍS E DERROGACIÓN DA ANTERIOR
ADMINISTRACIÓN LOCAL — Municipal — Redondela (Ordenanzas e Regulamentos, 03/06/2022)

Aprobación da Ordenanza fiscal pola prestación do servizo de celebración de matrimonios civís polas autoridades municipais competentes do Concello de Redondela e derrogación da anterior Ordenanza fiscal reguladora da taxa pola utilización de locais municipais para a celebración de matrimonios civís O Pleno do Concello, en sesión ordinaria celebrada o día 31 de marzo de 2022, acordou aprobar provisionalmente a ordenanza fiscal reguladora da taxa pola prestación do servizo de celebración de matrimonios en forma civil polas autoridades municipais competentes e a derrogación da anterior ordenanza fiscal reguladora da taxa pola utilización de locais municipais para a celebración de matrimonios civís. Dado que en no período de exposición pública de trinta días hábiles non houbo ningunha reclamación contra dito acordo, e cumprindo o disposto no artigo 17 do Real Decreto Lexislativo 2/2004 do 5 de marzo, o expediente inicialmente aprobado considérase definitivamente aprobado sen necesidade de novo acordo plenario e procédese á publicación íntegra da nova ordenanza: En uso das facultades concedidas polos artigos 4 e 106 da Lei 7/1985, do 2 de abril, reguladora das Bases de Réxime Local, e de conformidade co disposto nos artigos 15 a 19 e 57 do texto refundido da Lei reguladora das Facendas Locais, aprobado por Real Decreto Lexislativo 2/2004, do 5 de marzo, establécese a Taxa pola prestación do servizo de celebración dos matrimonios en forma civil. Constitúe o feito impoñible desta taxa a prestación de servizos públicos con motivo da celebración de matrimonios en forma civil oficiados polas autoridades municipais competentes, e iso, aínda que o matrimonio non chegue a celebrarse por causa imputable aos contraentes e suxeitos pasivos da taxa. Son suxeitos pasivos da taxa en concepto de contribuíntes as persoas físicas a quen se preste o servizo de celebración de matrimonios en forma civil nos termos dispostos no artigo anterior, isto é, os contraentes, que quedan obrigados solidariamente. A cota que corresponde satisfacer pola prestación do servizo a que se refire o artigo 2 desta ordenanza ascende á cantidade de 120 euros. Non se aboará a cota tributaria do artigo 4 cando os matrimonios en forma civil se celebren na Casa do Concello os venres pola mañá en días e horario laborables. Non se concederán máis exencións ou bonificacións que as expresamente previstas nas Leis e as derivadas da aplicación dos Tratados Internacionais. Nacerá a obrigación de contribuír cando se presente a solicitude que dea lugar á prestación do servizo, que non se realizará se non se efectuou o pago correspondente. O pago da taxa deberá efectuarse con carácter previo á celebración do matrimonio, de tal forma que non se prestará o servizo se non consta realizado devandito pago. Pola Administración Municipal emitirase a preceptiva liquidación, cuxo importe deberá ingresarse en calquera das entidades financeiras colaboradoras, nos prazos establecidos na Ordenanza Fiscal Xeneral de Xestión, Recadación e Inspección e, en todo caso, antes do inicio da prestación do servizo. Cando por causas non imputables aos suxeitos pasivos o servizo público non se preste, procederá a devolución do importe correspondente, de acordo co disposto no artigo 26.3 do Real Decreto Lexislativo 2/2004, do 5 de marzo. En todo o relativo a infraccións e sancións tributarias e as súas distintas cualificacións, así como as sancións que ás mesmas corresponda, serán de aplicación as normas establecidas na vixente Lei Xeral Tributaria. Esta ordenanza fiscal entrará en vigor o día da súa publicación no Boletín oficial da provincia de Pontevedra, e comezará a aplicarse a partir do día seguinte a súa publicación, permanecendo en vigor ate a súa modificación ou derrogación expresa. Contra a aprobación definitiva desta ordenanza fiscal unicamente poderá interpoñerse recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses dende a publicación da Ordenanza no Boletín Oficial da Provincia.